
Татарстан «Камаз» белән горурлана, бу республиканың чын бренды. Бу хакта Татарстан Рәисе Рөстәм Миңнеханов Чаллыда 2,5 миллионынчы «КАМАЗ »автомобилен чыгару уңаеннан үткәрелгән тантаналы чарада белдерде.

Автогигантның автомобиль заводында узган тантанада РФ Сәнәгать һәм сәүдә министры Антон Алиханов, «КАМАЗ» ГАҖ генераль директоры Сергей Когогин һәм Чаллы мэры Наил Мәһдиев катнашты.

Рөстәм Миңнеханов ассызыклаганча, «КАМАЗ» тарихы - казаныш тарихы гына түгел, бәлки кыенлыкларны җиңү тарихы да. "Бүген без „КАМАЗ“ өчен, республикабыз һәм тулаем илебез өчен истәлекле вакыйганы бәйрәм итәбез – автогигант конвейерыннан юбилей автомобиле төште. 70 нче еллар башында бу предприятиедә илебезнең барлык почмакларыннан 100 меңнән артык кеше хезмәт куйган. „КАМАЗ" тарихында төрле этаплар булды, әмма завод тотрыклы килеш калды. Бүгенге катлаулы шартларда ул илебезнең машина төзелеше лидеры. Һәм болар барысы да сезнең, җитештерү эшчеләренең ярдәме белән. Шулай ук без предприятиебезгә ярдәм иткәннәре өчен ил җитәкчелегенә рәхмәт белдерәбез», - дип ассызыклады республика Рәисе.

РФ Сәнәгать һәм сәүдә министры завод эшчеләрен истәлекле вакыйга белән котлады. «Бу мәһабәт машиналарга караганда - безнең ил, сезнең хезмәтегез, сез җитештергән продукция өчен горурлык хисе уяна. "КАМАЗ» - илебез символы, безнең машина төзелеше һәм бөтен автомобиль тармагы символы", - дип ассызыклады Антон Алиханов.

Аннары Татарстан Рәисе һәм РФ Сәнәгать һәм сәүдә министрлыгы башлыгы автозаводның фәнни-техник үзәгендә булдылар, анда кунакларга автомобильләрне яңа санкциялргә чыдам компонентлар базасында тәкъдим иттеләр. Мәйданчыкта КАМАЗ-54902 һәм КАМАЗ-54901 магистраль йөк машиналары, К-5 буын үзбушаткычлар линейкасы, «Камаз-Компас» җиңел коммерциячел йөк машинасы, шулай ук автобуслар тәкъдим ителде. Рөстәм Миңнеханов һәм Антон Алиханов тәкъдим ителгән машиналарның йөрү характеристикаларын бәяләделәр.

ММЧ вәкилләре белән аралашу вакытында министр бүген «КАМАЗ»ның Россия автосәнәгате лидерларының берсе булуын билгеләп үтте. "Барлык чикләүләргә, 2022 елда бездә санкцияләргә бәйле булган барлык кыенлыкларга карамастан, "КАМАЗ" аларны уңышлы үти, үсә, яңа модельләр үзләштерә, двигательләр һәм автомат тапшыру тартмаларын җитештерүне тирән локализацияләүне үзләштерә. „КАМАЗ“ җитәкчелеген һәм хезмәт коллективын конвейердан чыккан 2,5 миллион автомобиль күрсәткече белән котлыйм», - диде Антон Алиханов.

Рөстәм Миңнеханов ассызыклаганча, "КАМАЗ" заманча дөнья дәрәҗәсендәге компонентлар базасын булдыра алды - бу двигательләр дә, кабиналар да, трансмиссия дә. "Әлеге системалы планлы эш нәтиҗәсендә „КАМАЗ“ тарафыннан бүгенге барлык чакырулар уңышлы хәл ителә. Иң мөһиме - биредә белгечләрнең зур командасы эшли. Әлбәттә, федераль ярдәмнән башка заводта эре проектлар мөмкин булмас иде", - дип билгеләп үтте республика Рәисе.

«КАМАЗ» ГАҖ генераль директоры хәбәр иткәнчә, планнарда - шактый дәрәҗәдә автоматлаштырылган алтынчы буын автомобилен чыгару. "Бу без бүген эшләргә тиешле әйбер. Бу эксперименталь түгел, ә серияле булырга тиеш. Шулай ук безнең дизель двигательләрнең нәтиҗәлелеген арттырырга кирәк. Инде бүген үк „КАМАЗ"да дизель двигателе КПД 50%тан артып китә. Элек бу турыда хыялланырга гына мөмкин иде. Без карьер техникасы белән бик җитди шөгыльләнә башладык. Безнең базарда әлеге урын бушады, һәм без аны алырга ниятлибез", - дип өстәде Сергей Когогин.
Рөстәм Миңнеханов: Без "КАМАЗ" белән горурланабыз, бу безнең республика бренды